རང་རེ་བོད་ལ་དུས་རབས་རིམ་བྱུང་གི་ལོ་རྒྱུས་སྨྲ་བ་ཚོས་བརྩམས་པའི་རྒྱལ་རབས་དང་ཆོས་འབྱུང་།དགོན་སྡེ་དང་ཁྱིམ་རྒྱུད་ཀྱི་ལོ་རྒྱུས།གྲུབ་མཐའི་བྱུང་བ་དང་གདན་རབས་ཁྲི་རབས།རྣམ་ཐར་དང་རྟོགས་བརྗོད་སོགས་ལོ་རྒྱུས་བསྟན་བཅོས་འབོར་ཆེན་བཞུགས་པ་ནི།གཞན་དག་གླེང་མི་དགོས་པརམདོ་སྨད་ཆོས་འབྱུངགི་དབུ་རུ་བཀོད་པའི་དཔེ་ཐོ་བཀླགས་པ་ཙམ་གྱིས་ཀྱང་ཚུལ་དེར་ངེས་ཤེས་ཡག་པོ་འདྲོང་ཐུབ།ཁོང་ཅག་གིས་བརྩམས་པའི་ལོ་རྒྱུས་དེབ་ཐེར་ནི་གྲངས་འབོར་མང་བ་ཁོ་ན་ཙམ་མ་ཡིན་པར།སྤུས་ཀའི་ཆ་ནས་བཤད་ནའང་ལོ་རྒྱུས་བསྟན་བཅོས་ཕུལ་དུ་བྱུང་བ་མང་པོ་མཆིས།དེ་ནི་སྔོན་བྱོན་ལོ་རྒྱུས་སྨྲ་བ་ཚོས་རང་རེའི་མི་རིགས་འདིའི་ཤེས་རིག་འཕེལ་རྒྱས་ལ་བཞག་པའི་ཉམས་པ་མེད་པའི་མཛད་རྗེས་དང་།བོད་ཀྱི་ལོ་རྒྱུས་ལ་ཞིབ་འཇུག་བྱེད་མཁན་ཕྱི་རབས་པ་ཚོར་དཔྱད་གཞིར་བསྐྱུར་བའི་གཅེས་ནོར་ཡིན་པས།ཁོང་ཅག་གི་འཕྲིན་ལས་འཛིན་སྐྱོང་སྤེལ་གསུམ་དང་།ལོ་རྒྱུས་བསྟན་བཅོས་དེ་དག་གི་རིན་ཐང་སྔོག་འདོན་གང་ཐུབ་བྱ་རྒྱུ་དེ་ཧ་ཅང་གལ་ཆེ་བར་སྣང་ལ།ང་ཚོས་བོད་ཀྱི་ལོ་རྒྱུས་སློབ་གཉེར་དང་བོད་ཀྱི་ལོ་རྒྱུས་ལ་ཞིབ་འཇུག་བྱེད་པའི་དུས་ནའང་།བོད་རང་གི་ལོ་རྒྱུས་བསྟན་བཅོས་ཚད་ལྡན་དེ་དག་གཞི་དང་རྩ་བར་འཛིན་འོས་པ་སྨོས་ཅི་དགོས།